User:Nanditaselva/sandbox

சிங்கப்பூர்ப் பயணத்துறைக் கழகம் (Singapore Tourisim Board) சிங்கப்பூர் அரசின் வர்த்தக, தொழில் அமைச்சுக்கு உட்பட்ட ஒரு கழகம் ஆகும். சிங்கை நாட்டின் சுற்றுலாத் துறையை மேம்படுத்துவதே இக்கழகத்தின் முக்கிய நோக்கமாகும். இதன் தலைமையகம்          1, ஆர்ச்சர்ட் ஸ்பிரிங் லேன் என்னும் முகவரியில் செயல்படுகிறது

1. வரலாறு இந்தக் கழகம் 1964-இல் தொடங்கப்பட்டது. அப்போது அதன் பெயர் சிங்கப்பூர் பயணத்துறை மேம்பாட்டுக் கழகம் (Singapore Tourisim Promotion Board) என்பதாகும். அந்த ஆண்டில், சுமார் 91,000 பேர் சிங்கப்பூரைச் சுற்றிப்பார்க்க வந்தனர். சிங்கப்பூர்ப் பயணத்துறை மேம்பாட்டுக் கழகம், அப்போதிருந்த விடுதிகளையும் விமான நிறுவனங்களையும் பயண முகவர்களையும் ஒருங்கிணத்து சிங்கையில் வளர்ந்துவந்த பயணத்துறையை மேம்படுத்தும் பணியை மேற்கொண்டது. பிறகு, இக்கழகம் சிங்கப்பூரை ஒரு சுற்றுலாத் தலமாக வெளிநாடுகளில் பிரபலப்படுத்த பல உத்திகளைக் கையாண்டது. அதில் ஒன்று தான்' ‘மெர்லையன்' (Merlion) என்னும் சிங்கத்தின் தலையையும் மீனின் வாலையும் கொண்ட உருவத்தைச் சிங்கப்பூரின் சின்னமாக உருவாக்கியது. பின்னர், இந்த உருவமே சிங்கப்பூரின் அடையாளச் சின்னமாக ஆனது. கழகம், பயண முகவர்களுக்கு உரிமம் வழங்குதல், பயண வழிகாட்டிகளுக்குப் பயிற்சி அளித்தல் ஆகிய பணிகளையும் மேற்கொண்டு வருகிறது. சிங்கப்பூர்ப் பயணத்துறை மேம்பாட்டுக் கழகம், விடுதிகள் கட்டுதல் போன்ற உள்கட்டமைப்பு வசதிகளை மேம்படுத்துதல், சுற்றுப்பயணிகளை ஈர்க்கும் ஜூரோங் பறவைப் பூங்கா, செந்தோசா போன்ற கண்கவர் இடங்களை அமைத்தல் போன்ற பணிகளை மேற்கொள்வதிலும் அதிக அக்கறை காட்டி வந்துள்ளது. கழகம் சுற்றுப்பயணிகளைச் சிங்கப்பூருக்கு ஈர்ப்பதற்குப் பல்வேறு நடவடிக்கைகளுக்கும் ஏற்பாடு செய்கிறது. 1980-களில் வரலாற்று மற்றும் கலாச்சார முக்கியத்துவம் வாய்ந்த இடங்களான சைனாடவுன், லிட்டில் இந்தியா மற்றும் கம்போங் கலாம் போன்ற இடங்கள் அழியாமல் பாதுகாக்கப்பட வேண்டிய இடங்களாக அடையாளம் காணப்பட்டன. சிங்கப்பூரின் பல்லினக் கலாச்சாரத்தை வெளிப்படுத்தும் இவ்விடங்கள் சுற்றுப்பயணிகளிடம் பிரபலமடைந்தன. சிங்கப்பூர் ஆற்றைச் சுத்தம் செய்யும் மாபெரும் பணியும் மேற்கொள்ளப்பட்டது. அதன் பின்னர், அவ்வாற்றையொட்டிய பகுதி உணவகங்கள் மற்றும் சுற்றுப்பயணகளுக்குத் தேவையான வசதிகளை வழங்கும் பகுதியாக வளர்ச்சி கண்டது.

2. பெயர் மாற்றம் சிங்கப்பூர்ப் பயணத்துறை மேம்பாட்டுக் கழகம் 1997-ஆம் ஆண்டில் சிங்கப்பூர்ப் பயணத்துறைக் கழகம் என்று பெயர் மாற்றம் கண்டது. 3. குறிக்கோள் தற்போது, சிங்கப்பூர்ப் பயணத்துறைக் கழகம், பயணத்துறை சார்ந்த அனைத்து அம்சங்களையும் கவனித்துக்கொள்கிறது. மேலும், அது சிங்கப்பூரை ஒரு சிறந்த சுற்றுலாத் தலமாக பிரபலப்படுத்த    உலகம் முழுவதிலும் பல முயற்சிகளை மேற்கொண்டு வருகிறது.

4. வளர்ச்சி சிங்கப்பூர்ப் பயணத்துறை மேம்பாட்டுக் கழகம் அமைக்கப்பட்டது முதல் சிங்கப்பூரின் பயணத்துறை துரித வளர்ச்சி கண்டு வந்துள்ளது. 2004-ஆம் ஆண்டில், சிங்கப்பூருக்கு 8 மில்லியன் சுற்றுப்பயணிகள் வந்தனர். 2005-இல் வர்த்தக, தொழில் அமைச்சர், 2015-இற்குள் அந்த எண்ணிக்கையை இரட்டிப்பாக்கி, 17 மில்லியன் சுற்றுப்பயணிகளைச் சிங்கப்பூருக்கு ஈர்க்கும் இலக்கை வெளியிட்டார். 2010-இல் சிங்கப்பூர்ப் பயணத்துறைக் கழகம், சுற்றுப்பயணிகளின் எண்ணிக்கையில் 20 முதல் 30 விழுக்காடு வரையிலான வளர்ச்சியை முன்னுரைத்தது. அந்த வருடத்தில் தான் மரீனா பே சாண்ட்ஸ் மற்றும் ரிசார்ட்ஸ் வோர்ல்ட் செந்தோசா ஆகிய உல்லாசத் தலங்கள் திறக்கப்படவிருந்தன. மேலும், அந்த வருடத்தில் தான் எஃப் 1 (F1) கார்ப்பந்தயமும் இளைஞர் ஒலிம்பிக் விளையாட்டுகளும் நடைபெற்றன.

5. புதிய முயற்சிகள் சிங்கப்பூரை மேலும் ஒரு சிறந்த சுற்றுலாத் தலமாகப் பிரபலப்படுத்துவதில் ஒரு புதிய உத்தியைக் கையாள இருப்பதாகச் சிங்கப்பூர்ப் பயணத்துறைக் கழகம் அறிவித்துள்ளது. அது ‘உங்கள் சிங்கப்பூர்’ (Your Singapore) என்னும் திட்டமாகும். இத்திட்டம் சுற்றுப்பயணிகள் சிங்கப்பூரில் பெறக்கூடிய அனுபவங்களில் கவனம் செலுத்தும். இத்திட்டத்தின் வழிச் சுற்றுப்பயணிகள் தங்கள் விருப்பங்களுக்கு ஏற்பத் தங்கள் பயணத்தை வடிவமைத்துக்கொள்ளலாம். ‘உங்கள் சிங்கப்பூர்’ திட்டத்தின் வழிச் சுற்றுப்பயணிகள் தங்கள் விருப்பங்களுக்கு ஏற்பப் பயணத்தை வடிவமைத்துக்கொள்ள http://www.yoursingapore.com/content/traveller/en/experience.html என்ற இணையத்தளத்தை நாடலாம்.